รัฐสภา จัดงานวันเด็กแห่งชาติ ประจำปี 2566 เป็นปีแรก ตั้งบูธกิจกรรมรอรับเด็กๆ พร้อมเปิดให้เข้าชมห้องประชุมรัฐสภา
นายชวน หลีกภัย ประธานรัฐสภาและประธานสภาผู้แทนราษฎร กล่าวเปิดงานวันเด็กแห่งชาติ 2566 ว่า ปีนี้เป็นปีแรกที่่รัฐสภาจัดงานวันเด็กแห่งชาติ ที่อาคารรัฐสภาแห่งใหม่ หลังจากสถานการณ์การแพร่ระบาดของโรคโควิด-19 ลดความรุนแรงลง และคาดหวังว่าในปีต่อๆ ไป จะมีความพร้อมในการจัดงานวันเด็กแห่งชาติมากกว่าปีนี้ เพื่อเปิดให้เด็กและเยาวชนคนไทย ได้เข้ามาดูสถานที่ทำงานของรัฐสภา บทบาทหน้าที่และความสำคัญ ที่จะนำพาให้บ้านเมืองไปสู่ความเจริญรุ่งเรือง ดังคำกล่าวของในหลวงรัชการที่ 9 ว่า "บ้านเมืองมีทั้งคนดีและไม่ดี ไม่มีใครสามารถทำให้ทุกคนเป็นคนดีได้ทั้งหมด ทั้งในอดีต ปัจจุบัน และอนาคต ดังนั้นหากจะทำให้บ้านเมืองเป็นสุขปกติได้ ต้องส่งเสริมคนดี ให้คนดีปกครองบ้านเมือง" ดังนั้นหากอยากได้คนที่ซื่อสัตย์สุจริตและมีระเบียบวินัย ต้องปลูกฝังความซื่อสัตย์สุจริจและความมีระเบียบวินัยตั้งแต่ยังเป็นเด็กและเยาวชน เพื่อให้เป็นกำลังสำคัญของชาติต่อไปในอนาคต พร้อมมอบคำขวัญวันเด็กแห่งชาติ 2566 ว่า "ประเทศรุ่งเรือง เมื่อบ้านเมืองสุจริต"ผู้ปกครองสามารถพาลูกหลาน มาร่วมกิจกรรมที่น่าสนใจมากมาย เช่น การเปิดให้เข้าชมห้องประชุมรัฐสภา การถ่ายภาพเด็กๆ จากมุมสูงด้วยโดรน กิจกรรมหนูน้อยผู้ประกาศกับสถานีวิทยุกระจายเสียงและวิทยุโทรทัศน์รัฐสภา กิจกรรมเสริมความรู้ด้านวิชาการ กิจกรรมบนเวทีกลาง กิจกรรมสันทนาการความรู้ด้านการเมือง และเกมสนุกๆ จากซุ้มต่างๆ พร้อมรับของขวัญ ของรางวัลมากมาย ตั้งแต่เวลา 08.30 น.-15.00 น. ที่บริเวณลานประชาชน รัฐสภา